সরস্বতী পুজোর- ২৩ জানুয়ারি পরীক্ষা নয়, বাংলার আবেদন পিছিয়ে গেল JEE মেন

কলকাতা: পড়ুয়াদের জন্য বড় স্বস্তির খবর। রাজ্য সরকারের আবেদনে সাড়া দিয়ে সরস্বতী পুজো (Saraswati Puja) ও নেতাজি সুভাষচন্দ্র বসুর জন্মদিনে আর পরীক্ষা নয়। ২৩ জানুয়ারির JEE মেন পরীক্ষা পিছিয়ে (JEE Main 2026 Exam Postponed) দেওয়ার সিদ্ধান্ত নিল জাতীয় পরীক্ষা নিয়ামক সংস্থা। ওইদিন জয়েন্ট মেন পরীক্ষার (JEE Main 2026 Exam) দিনবদলের আর্জি জানানো হয়েছিল রাজ্য সরকারের তরফে। দিনবদলে সায় দিল জাতীয় পরীক্ষা নিয়ামক সংস্থা। এনিয়ে এক্স হ্যান্ডলে পোস্ট করে মুখ্যমন্ত্রী মমতা বন্দ্যোপাধ্যায় বাংলার পরীক্ষার্থীদের শুভেচ্ছা জানিয়েছেন। তাঁর কথায়, ‘ওইদিন আমাদের ছেলেমেয়েরা সরস্বতী বন্দনার সুযোগ পাবে।’

এনটিএ-র সূচি অনুযায়ী, আগামী ২১ থেকে ২৪ জানুয়ারি এবং ২৮ জানুয়ারি জয়েন্টে মেনের (JEE Main) পেপার-১ পরীক্ষা হওয়ার কথা ছিল। ২৯ জানুয়ারি হবে পেপার-২ পরীক্ষা। বি.ই, বি.টেকের জন্য পেপার-১ পরীক্ষা দু’ধাপে হওয়ার কথা ছিল। সকাল ৯টা থেকে ১২টা এবং দুপুর ৩টে থেকে সন্ধ্যা ৬টা পর্যন্ত পরীক্ষার সময় নির্ধারিত ছিল। ২৯ তারিখ বি.আর্ক (আর্কিটেকচার) পরীক্ষা হবে সকাল ৯টা থেকে সাড়ে ১২টা পর্যন্ত।কিন্তু ২৩ জানুয়ারি নেতাজির জন্মদিন এবং সরস্বতী পুজো উপলক্ষে রাজ্যে ছুটির দিন। তাই ওইদিনের বদলে পরীক্ষার বিকল্প দিনের আবেদন জানিয়েছিল রাজ্য সরকার। শিক্ষামন্ত্রী ব্রাত্য বসু নিজে এনিয়ে একাধিকবার NTA-র আধিকারিকদের সঙ্গে কথা বলেছেন। ওইদিনের বদলে অন্যদিন জয়েন্ট মেন পরীক্ষা নেওয়া হোক। পাশাপাশি কেন্দ্রীয় শিক্ষামন্ত্রী সুকান্ত মজুমদার NTA-কে চিঠি পাঠান বলেও জানা যায়। একাধিক পক্ষের মিলিত দাবির পর অবশেষে ২৩ জানুয়ারির পরীক্ষার দিন বদলাতে সম্মতি দেয় NTA। NTA বৃহস্পতিবার স্পষ্ট করেছে—২৩ জানুয়ারির বদলে অন্য কোনও দিনে JEE মেন নেওয়া হবে, তবে নতুন তারিখ পরে ঘোষণা করা হবে। বাংলার আবেদনে গুরুত্ব দিয়ে নেওয়া এই সিদ্ধান্তে খুশি পরীক্ষার্থীরা।